हाइलाइट्सविशेष संवाददाता, नई दिल्ली
- मुखर्जी नगर ड्राइवर की पिटाई के मामले को लेकर राजधानी में सियासत तेज
- राजनीतिक पार्टियों ने की कड़ी कार्रवाी की मांग
- सीएम केजरीवाल ने परिवार से मुलाकात के बाद निष्पक्ष जांच और दोषियों के खिलाफ कड़ी कार्रवाई की मांग की
- सिसोदिया बोले, दिल्ली के सातों सांसदों की पार्टी की पुलिस आम आदमी को सड़क पर घसीट रही है
मुखर्जी नगर में ग्रामीण सेवा के ड्राइवर की पिटाई मामले में 24 घंटे बाद एफआईआर हुई और तीन पुलिसकर्मियों को सस्पेंड कर दिया गया है। इस मामले को लेकर राजधानी में सियासत भी गर्मा गई है। राजनीतिक पार्टियों ने ड्राइवर की पिटाई करने के मामले में आरोपी पुलिसकर्मियों के खिलाफ कड़ी कार्रवाई की मांग की है। मुख्यमंत्री अरविंद केजरीवाल ने मुखर्जी नगर में ग्रामीण सेवा के ड्राइवर पर हमले में शामिल पुलिसकर्मियों के खिलाफ कड़ी सजा की मांग की है। बीजेपी प्रदेश अध्यक्ष मनोज तिवारी ने भी घटना की कड़ी निंदा करते हुए कहा कि सभ्य समाज में हिंसा की कोई जगह नहीं और कार्रवाी की मांग की।
केजरीवाल सोमवार को ग्रामीण सेवा के ड्राइवर और उनके परिजनों से मिलने गांधी विहार पहुंचे थे। पुलिस द्वारा ड्राइवर और उसके बेटे की पिटाई का विडियो सोशल मीडिया पर वायरल होने के बाद यह घटना सामने आई थी। मुख्यमंत्री ने कहा कि मुखर्जी नगर में रविवार को हुई दिल्ली पुलिस की 'बर्बरता' बेहद निंदनीय और अन्यायपूर्ण है। मुख्यमंत्री ने सुबह ट्वीट भी किया कि मैं इस पूरे मामले की निष्पक्ष जांच और दोषियों के खिलाफ कड़ी कार्रवाई की मांग करता हूं। नागरिकों की रक्षा करनेवालों को अनियंत्रित हिंसक भीड़ में बदलने की अनुमति नहीं दी जा सकती।
टॉप कॉमेंट
कानून सबके लिये एक है चाहे वो कोई भी हो,दूसरे ऑटो वालों की गुंडागर्दी हमेशा रहती ही है,और फुटेज मे भी दिख रहा है की वो और उसका बेटा कैसे मारपीट कर रहे हैं | हर चीज का ड्रामा बनाना ...+
उपमुख्यमंत्री मनीष सिसोदिया ने भी ट्वीट कर इस घटना की कड़ी निंदा की। उन्होंने कहा कि जहां तक मुझे याद है दिल्ली में बीजेपी के सात सांसद चुने गए थे, उनका कुछ अता-पता है? उनकी पार्टी की पुलिस आम आदमी को सड़क पर घसीट रही है। ड्राइवर और उनके परिवार से मिलने के बाद मुख्यमंत्री केजरीवाल ने कहा कि जिस तरह से ड्राइवर को पीटा गया, वह सबसे क्रूर और बर्बर था। इस घटना की जितनी निंदा की जाए, उतनी कम है। केजरीवाल ने कहा कि मैं उपराज्यपाल और दिल्ली के पुलिस कमिश्नर से अपील करता हूं कि हमले के लिए जिम्मेदार पुलिसकर्मियों को कड़ी सजा दी जाए।
पढ़ेंः पुलिस ने कहा, पेशेवर व्यवहार न करने पर सस्पेंड
केजरीवाल ने दिल्ली में कानून-व्यवस्था के हालात पर भी चिंता जाहिर की और कहा कि दिल्ली में अपराध की बढ़ती दर के बारे में एलजी और गृहमंत्री को बहुत सख्त होना पड़ेगा। इसे रोकने की जरूरत है। सांसद संजय सिंह और विधायक जरनैल सिंह, जगदीप सिंह, पंकज पुष्कर और अखिलेश पति त्रिपाठी भी यह घटना सामने आने के बाद घटनास्थल पर पहुंचे थे। संजय सिंह सोमवार सुबह पीड़ित सरबजीत सिंह के घर गए और उनका मेडिकल चेकअप कराया।
'सभ्य समाज में नहीं हिंसा की जगह'
सधी प्रतिक्रिया देते हुए बीजेपी प्रदेश अध्यक्ष मनोज तिवारी ने ट्वीट कर कहा कि सभ्य समाज में हिंसा की कोई जगह नहीं है। मुखर्जी नगर घटना की जितनी निंदा की जाए, वह कम है। इस घटना की निष्पक्षता से जांच हो और दोषियों के खिलाफ कड़ी कार्रवाई की जानी चाहिए। इस मामले में कोई राजनीति नहीं होनी चाहिए। तिवारी ने कहा कि यह मुद्दा बेहद गंभीर है। इस मुद्दे पर किसी तरह की राजनीति नहीं होनी चाहिए। घटना के सभी पहलुओं को ध्यान में रख कर जांच होनी चाहिए, ताकि निर्दोष को न्याय मिल सके। इसके अलावा जो दोषी है, उसके खिलाफ उचित कार्रवाई भी हो।
सिख संगठनों ने एक आवाज में जताया विरोध
सोमवार शाम को आरोपी पुलिसवालों के खिलाफ कार्रवाई की मांग को लेकर दिल्ली सिख गुरुद्वारा प्रबंधक कमिटी का एक प्रतिनिधिमंडल पुलिस कमिश्नर अमूल्य पटनायक से मिला। मुलाकात के बाद गुरुद्वारा कमिटी के प्रेजिडेंट मनजिंदर सिंह सिरसा ने दावा किया कि उन्हें पुलिस कमिश्नर ने भरोसा दिया है कि सरबजीत के खिलाफ 307 का मामला दर्ज नहीं किया जाएगा। इसके साथ ही विडियो में दिख रहे सभी आरोपी पुलिसवालों के खिलाफ सख्त कार्रवाई जरूर की जाएगी।
पढ़ें: ड्राइवर पिटाई मामले में प्रदर्शनकारियों ने की मनजिंदर सिंह सिरसा से हाथापाई
इस हमले के बाद से दिल्ली के कई सिख संगठन एक साथ खड़े हुए और एक सुर में दोषी पुलिसवालों के खिलाफ सख्त कार्रवाई की मांग कर रहे हैं। इसमें डीएसजीपीसी के अलावा शिरोमणि अकाली दल दिल्ली, यूनाइटेड सिख असोसिएशन शामिल हैं। रविवार रात भी सभी संगठनों का कार्यकर्ताओं और मेंबरों ने मुखर्जी नगर थाने के बाहर रातभर प्रदर्शन किया।